Rūpnieciskā īpašuma apelācijas padomes 2017. gada pārskats

Rūpnieciskā īpašuma apelācijas padome (turpmāk arī – Apelācijas padome) ir Ministru kabineta iecelta koleģiāla lēmējinstitūcija, kas izskata izgudrojumu patentu (ieskaitot papildu aizsardzības sertifikātus zālēm un augu aizsardzības līdzekļiem), preču zīmju, dizainparaugu un pusvadītāju izstrādājumu topogrāfiju (turpmāk – rūpnieciskā īpašuma objekti) ārpustiesas strīdus, kuri izriet no rūpnieciskā īpašuma objektu reģistrācijas un pēcreģistrācijas procedūrām.

Apelācijas padome izskata šādus rūpnieciskā īpašuma normatīvajos aktos paredzētos strīdus:
1) par Patentu valdes lēmumu, kurš pieņemts reģistrācijas vai pēcreģistrācijas procedūrā un par kuru iesniegts apelācijas iesniegums (apelāciju lietas);
2) par rūpnieciskā īpašuma objekta reģistrāciju, pret kuru iesniegts trešās personas iebilduma iesniegums (iebildumu lietas).

Patentu valde nodrošina Apelācijas padomes organizatorisko un administrtīvo darbību. Apelācijas padomes locekļi, pieņemot lēmumus, ir neatkarīgi un nav pakļauti citu personu rīkojumiem vai citādai tiešai vai netiešai ietekmei.

Darbības rezultāti

2017. gadā Rūpnieciskā īpašuma apelācijas padomē strādāja četri locekļi, no kuriem viens pildīja arī tās priekšsēdētāja pienākumus. Apelācijas padomes lietvedību nodrošināja Patentu valdes darbinieks - Apelācijas padomes sekretārs, kurš strādāja nepilnu darba laiku.

Apelācijas padome 2017. gadā saņēma 9 apelācijas iesniegumus un 89 iebilduma iesniegumus. 8 apelācijas iesniegumi iesniegti par Patentu valdes lēmumiem atteikt preču zīmju reģistrāciju, taču 3 no tiem ir atsaukti, jo Patentu valde pēc apelācijā izklāstīto argumentu izvērtēšanas savu lēmumu grozījusi. 1 apelācijas iesniegums iesniegts par izgudrojuma patenta pieteikuma noraidīšanu. Visi iebilduma iesniegumi iesniegti pret preču zīmju reģistrāciju, un apstrīdēti tika apmēram 3% preču zīmju reģistrāciju.

2017. gadā izskatīti 90 iebildumi, no kuriem 47 apmierināti pilnībā, 20 - apmierināti daļēji, bet 23 – noraidīti. 51 gadījumā iebilduma lietvedība ir izbeigta. Lietvedība apturēta 17 lietās, bet 3 lietas atliktas sakarā ar pušu sarunām par izlīgumu. Apmēram puse no lietām izskatītas rakstveida procesā, bet otra puse - mutvārdu procesā, lielākoties apmierinot kādas no pusēm lūgumu. Aplācijas padome pēc savas iniciatīvas izskatīšanu mutvārdu procesā noteikusi 10 lietās.

Lietas dalībnieks, kas nepiekrīt Rūpnieciskā īpašuma Apelācijas padomes lēmumam, ar kuru izšķirts strīds apelācijas vai iebilduma lietā, var triju mēnešu laikā no lēmuma paziņošanas dienas vērsties Rīgas pilsētas Vidzemes priekšpilsētas tiesā ar prasības pieteikumu atkarībā no lietas un lēmuma rakstura. 2017. gadā personas ir vērsušās tiesā saistībā ar 15 Apelācijas padomes lēmumiem preču zīmju iebildumu lietās. Rīgas pilsētas Vidzemes priekšpilsētas tiesa 2017. gadā pēc būtības izskatīja vienu šādu lietu, un spriedums bija pretējs tam, kā izlēma Apelācijas padome. Vienā lietā tiesā strīds beidzies ar pušu izlīgumu. Administratīvajā tiesā, kur personas varēja apstrīdēt Patentu valdes Apelācijas padomes lēmumus, 2017. gada beigās joprojām izskatīšanā atradās 9 lietas.

2017. gada aprīļa sākumā Rūpnieciskā īpašuma apelācijas padome pabeidza no Patentu valdes Apelācijas padomes pārmantoto preču zīmju iebildumu lietu izskatīšanu (izņemot tās, kurās lietvedība joprojām ir atlikta vai apturēta).

Komunikācija ar sabiedrību

Informācija par visiem Rūpnieciskā īpašuma Apelācijas padomes lēmumiem tūlīt pēc to paziņošanas lietas pusēm tiek publicēta Patentu valdes mājaslapā.

2017. gadā Rūpnieciskā īpašuma Apelācijas padomes locekļi uzstājās vairākos semināros un sanāksmēs, proti:

- Rūpnieciskā īpašuma Apelācijas padomes priekšsēdētāja D. Liberte 2017. gada aprīlī ar referātu “Rūpnieciskā īpašuma Apelācijas padome: viens gads pēc reformas” uzstājās AIPPI Baltijas 12. konferencē Jūrmalā;
- Rūpnieciskā īpašuma Apelācijas padomes locekles I. Plūme-Popova un I. Bukina 2017. gada jūnijā Alikantē Eiropas Savienības Intelektuālā īpašuma biroja organizētā preču zīmju seminārā prezentēja Apelācijas padomes praksi jautājumā par nedistinktīvu un vājas atšķirspējas elementu ietekmi uz preču zīmju sajaukšanas iespēju;
- Rūpnieciskā īpašuma Apelācijas padomes priekšsēdētāja D. Liberte 2017. gada septembrī Latvijas tiesnešiem organizētā seminārā Liepājā prezentēja Apelācijas padomes praksi jautājumā par negodprātīga nolūka konstatēšanu preču zīmju iebildumu lietās;
- Rūpnieciskā īpašuma Apelācijas padomes priekšsēdētāja D. Liberte 2017. gada oktobrī Alikantē Dizainparaugu saziņas sanāksmē prezentēja trīs Apelācijas padomes jaunākos lēmumus, kuros iesaistīti dizainparaugi.

Nākamajā gadā plānotie pasākumi

2018. gada sākumā tiks organizēts Rūpnieciskā īpašuma Apelācijas padomes locekļu atestācijas eksāmens papildu specializācijās, proti, patentu aizsardzības un dizainparaugu aizsardzības jomās, jo 2017. gada beigās tikai viens Apelācijas padomes loceklis bija specializējies dizainparaugu aizsardzības jomā, bet izgudrojumu aizsardzības jomā – neviens.
